Boere fnuik plaasaanval | News24
Boere fnuik plaasaanval
'Dit kon drie lewens gewees het."
Só vertel Willem Cloete (28) van Middelburg in Mpumalanga nadat hy 'n plaasaanval op hom en sy swanger vrou met sy bure se hulp afgeweer het.
'n Buurman en een van die vermeende rowers is Vrydagaand in 'n skietery op die Fairview-gedeelte van die plaas Leeupoortjie gewond.
Volgens Cloete was hy en sy vrou, Elsje (28), wat 33 weke swanger is met 'n dogter, net voor 22:00 in die bed toe hul boerboelkruising ongewone tjank- en blafgeluide gemaak het. Honde by nog 'n huis op die plaas het ook geblaf.
Cloete het 'n skaduwee op die werf gesien beweeg.
"Ek het na 'n ander vertrek beweeg en rook geruik van 'n vuurtjie wat hulle naby die hoek van die huis gemaak het. Ek het my vuurwapen reg gehou en die buurman op my selfoon laat weet hulle moet kom."
Die groep aanvallers het vermoedelik in verskillende rigtings beweeg toe hulle Hansie van Rensburg (28) en sy pa, Johan (57), se bakkie hoor aankom.
Volgens Hansie het die Cloetes se veewagter gesien waarheen van die mans gehardloop het.
Hulle het glo bo-oor hoë wildheinings gespring.
"Toe ons naby hulle kom, het hulle stadiger begin loop of hulle oorgee. Ewe skielik het al drie op ons losgebrand en ons het teruggeskiet," vertel Hansie, wat agter op die bakkie was.
"Ek het in 'n stadium agter die bakkie se wielvelling gaan sit en gesien hoe spat die grond soos hulle skiet."
Een van die rowers is gewond, maar het glo in die sit aangehou skiet. Hy het hom later oorgegee.
Die ander het weggehardloop.
Johan is deur die bakkie se deur in die kuit gewond. Hy is eergister uit die hospitaal ontslaan.
Volgens Cloete was daar tekens dat die aanval goed beplan is. Daar was byvoorbeeld plastieksakke aan heinings en ander plekke aangebring vir "aanwysings". Hulle het vermoedelik moetie op die erf gebrand.
Volgens Cloete het die polisie meer as 'n uur later by die plaas opgedaag. Kol. Leonard Hlathi, Mpumalanga polisiewoordvoerder, het gister gesê die 30-jarige verdagte is nog in die hospitaal.